Et anonymt brev til Rudersdal Kommune fik ubehagelige konsekvenser for en familie i kommunen, da en far til fem mindreårige børn blev uskyldigt mistænkt for vold mod børnene og seksuelle overgreb mod den yngste datter på fire år.

En 41-årig kvinde stod bag den anonyme anmeldelse, der straks blev sendt videre til Nordsjællands politi.

Politiet tog også anmeldelsen dybt alvorligt og hentede uden forældrenes viden de fem børn i alderen fire til 14 år i deres respektive institutioner og kørte dem direkte til video-afhøring på politistationen.

Men ingen af børnene kunne bekræfte, at faderen var voldelig eller begik seksuelle overgreb mod dem, tværtimod, og politiet fik mistanke om, at den 41-årige far var udsat for et komplot.

Politiets efterforskning førte til, at det var en 41-årig kvinde, en tidligere skolekammerat og bekendt til faderen, som stod bag anmeldelsen til kommunen.

Idømt tre måneders fængsel

I går blev hun idømt tre måneders fængsel ved retten i Lyngby for falsk anklage, hvor hun havde givet urigtige oplysninger til Rudersdal Kommune med forsæt til, at den uskyldige far blev sigtet eller dømt i en straffesag.

Den 41-årige, der nægtede sig skyldig, ankede straks til frifindelse i Østre Landsret.

Hun erkender, at hun skrev brevet til kommunen, men siger, at hun var i god tro. Hun mente nemlig, at hendes oplysninger om manden var korrekte. Det byggede hun på dels egen viden og dels udsagn fra nogle veninder, som hun ikke ville navngive i retten.

Men retten i Lyngby lagde vægt på, at de falske anklager havde haft store konsekvenser for familien, og at kommunen og politiet havde brugt store ressourcer på at undersøge beskyldningerne.

Motivet til den falske anmeldelse mod faderen var muligvis et mindre økonomisk mellemværende, kom det frem i retten. Han og kvinden havde gået i skole sammen og ellers havde de kun haft sporadisk kontakt efter skoleårene.

Ringede anonymt flere gange

Den 41-årige kvinde ringede første gang den 18. januar i år til Rudersdal Kommune og fortalte om sin mistanke mod faderen. Det skete anonymt og hun havde en længere samtale med en socialrådgiver.

Opkaldet blev fulgt af flere opringninger til kommunen i de næste uger. Under samtalerne forklarede kvinden, at hun havde kendskab til en mand, der 'er voldelig mod børnene, og der er et seksuelt overgreb mod et af børnene'.

Hun beskyldte også manden for at have et massivt alkoholmisbrug. Kommunen forklarede hende, at de intet kunne gøre uden et navn og flere oplysninger, og hun blev bedt om at sende en skriftlig anmeldelse.

Kommunen modtog et anonymt brev med identitet på faderen den 23. februar og samme dag blev sagen anmeldt til Nordsjællands politi.

I brevet skrev kvinden blandt andet, at faderen begik overgreb på sine fem mindreårige børn, at hjemmet var præget af vold, psykisk sygdom og overgreb, at det yngste barn havde røde mærker på kroppen, var bange og skræmt og at den fire-årige pige havde fortalt, at 'fars tissemand er stiv, og der kommer creme ud'.

Var hun i god tro?

Da politiet fandt frem til den anonyme anmelder og ransagede hendes bopæl, fandt politiet en Macbook Pro computer, hvor brevet til Rudersdal Kommune lå.

Kvindens forsvarer, advokat Henrik Stagetorn, siger, at kvindens beskyldninger mod faderen ifølge hendes forklaring støttes af to andre personer, og at hun derfor har været i god tro med at anmelde ham. Hun har dog ikke hidtil villet navngive de personer.

- Men hvis de står frem inden ankesagen, så ser sagen anderledes ud, siger Henrik Stagetorn.

- Der er intet i politiets efterforskning, der tyder på, at beskyldningerne mod faderen er rigtige, men derfor kan hun godt have været i god tro, da hun anmeldte ham, siger advokaten.